钦定古今图书集成/明伦汇编/官常典/第786卷 > 俞献卿
## 钦定古今图书集成/明伦汇编/官常典/第786卷 > 俞献卿

按《宋史》本传：“献卿，字谏臣，歙人。少与兄献可以文学
知名，皆中进士第。献可有吏称，历吏部郎中、龙图阁
待制。献卿起家补安丰县尉，有僧贵宁，积财甚厚，其
徒杀之，诣县治言师出游矣。献卿曰：‘吾与宁善，不告
而去，岂有异乎’？其徒色动，因执之，得其所瘗尸，一县
大惊。再调昭州军事推官。会宜州陈进乱，象州守不”
任事，转运使檄献卿往佐之。及至，守谋弃城，献卿曰：
“临难苟免，可乎？贼至，尚当力击，不胜，有死而已，奈何
弃去？”初，昭州积缗钱钜万，献卿尽用平籴，至积谷数
万。及是大兵至，赖以馈军。改大理寺寺丞，为本寺详
断官。历知慎、仁和二县，再迁太常博士，知南雄州，徙
潮州。除殿中侍御史，为三司盐铁判官，上言：“天下谷
帛日益耗，物价日益高，欲民力之不屈，不可得也。今
天下谷帛之直，比祥符初增数倍矣。人皆谓稻苗未
立而和籴，桑叶未吐而和买。自荆、湖、江、淮间民愁无
聊，转运使务刻剥以增其数，岁益一岁。又非时调率
营造一切费用，皆出于民，是以物价积高而民力积
困也。陛下诚以景德中西北二边通好最盛之时，一
岁之用，较之天禧五年，凡官吏之要冗，财用之盈缩，
力役之多寡，贼盗之增减，较然可知其利害也。况自
天禧以来，日侈一日，又甚于前。夫卮不盈者漏在下，
木不茂者蠹在内。陛下宜知其有损于彼，无益于此，
与公卿大臣朝夕图议而救正之。”帝纳其言，为罢诸
宫观兵卫，又命官除无名之费，以钜万计。淮、浙盐利
不登，命献卿往经度之，更立新法，岁增盐课缗钱甚
众。会其兄为盐铁副使，徙开封府判官。朝廷择陕西
转运使，宰相连进数人，不称旨。他日，献卿在所拟中，
帝曰：“此可以除陕西转运使。”时边吏多因事邀功，泾
原路钤辖擅于武英州凿边壕、置堡砦。献卿度必招
寇患，亟檄罢之。未几，贼果至，杀将士，塞所凿壕而去。
徙京西。因入对，甚言赵振堪将帅，范仲淹明镐可大
用，及条上边策甚备。除福建转运使，还判三司盐铁
勾院，累迁尚书刑部郎中、直史馆、知浙南，历户部、度
支、盐铁副使，以右谏议大夫、集贤院学士知杭州。暴
风，江潮溢，决堤，献卿大发卒凿西山，作堤数十里，民
以为便。还，勾当三班院，知通进、银台司。最后知应天
府，以刑部侍郎致仕，卒。